цена не е надеждна и тя не беше взета под внимание.
 (41)
 По отношение на шестата причина, посочена в буква в) от съображение 25 и отнасяща се до ненадеждността на разходите за амортизационни отчисления, труд и електроенергия, дружеството твърди следното.
 Първо, по отношение на разходите за амортизационни отчисления дружеството посочи годините на строителство на сградите, но не подкрепи твърдението си с доказателства. Освен това по време на проверката на място Комисията неколкократно поиска доказателства за годината на строителство на сградите и оценката на срока на амортизация на сградите с оглед на значителната важност на стойността на амортизационните отчисления при изчисляването на проверката за добавената стойност съгласно член 13, параграф 2 от основния регламент. Дружеството беше определило по-специално за сградите си полезен живот, значително по-кратък от обичайно определяния съгласно международните счетоводни стандарти, т.е. 50 години. Поради това амортизационните отчисления са високи и се отразяват значително на посочените общи разходи на сглобяваните велосипеди. Дружеството не можа да представи доказателствени документи, например анализи или документи относно мотивацията за вземането на това вътрешнофирмено решение, които да оправдаят подобно отклонение от обичайната практика. По време на посещението за проверка Комисията не можа да установи каквито и да било причини, поради които дружеството не би могло да използва сградите за по-дълъг от посочения срок. Поради това твърдението на дружеството се отхвърля и периодът на амортизация е коригиран въз основа на по-правдоподобен полезен живот на сградите, т.е. 20 години.
 (42)
 На второ място, що се отнася до разходите за труд, дружеството постави под въпрос оценката на Комисията. В това отношение, както е обяснено в съображение 35, въз основа на информацията, представена в отговор на писмото с искане за допълнителна информация от 13 октомври 2014 г., Комисията изчисли, че повечето от рамките, използвани при сглобяването на изнасяните за пазара на Съюза велосипеди по време на отчетния период, всъщност са закупувани от Китай. Поради това между разходите за труд, декларирани от дружеството, и производствения обем е налице голяма диспропорция и същите бяха коригирани въз основа на констатациите за действителния филипински производител.
 (43)
 На трето място, що се отнася до разходите за енергия, дружеството и този път постави под въпрос оценката на Комисията. В това отношение, както и при разходите за труд, декларирани от дружеството, между разходите за енергия и производствения обем е налице голяма диспропорция и същите бяха коригирани въз основа на констатациите за действителния филипински производител.
 (44)
 Поради това част от информацията, представена от дружеството, трябваше да бъде коригирана, както е обяснено в съображения 41 — 43, докато информацията, предоставена относно експортната цена за Съюза, трябваше да бъде изцяло изключена. По тази причина констатациите по отношение на експортната цена на дружеството за Съюза бяха основани на наличните факти в съответствие с член 18 от основния регламент. Експортната цена беше установена въз основа на данните от Comext.
 2.3.4. Китай
 (45)
 Нито един от несвързаните китайски производители износители не оказа съдействие, а някои китайски производители износители, свързани с производители/износители от държавите — обект на разследването, оказаха съдействие и посочиха, че са продали незначителни обеми за пазара на Съюза и за